襄陽古樂府二首 野鷹來
作者：蘇轍
朝代：宋

paragraphs: 野鷹來，雄雉走。
蒼茫荒榛下，毰毸大如斗。
鷹來蕭蕭風雨寒，壯士臺中一揮肘。
臺高百尺臨平川，山中放火秋草乾。
雉肥兔飽走不去，野鷹飛下風蕭然。
嵯峨呼鷹臺，人去臺已圮。
高臺不可見，况復呼鷹子。
長歌野鷹來，當年落誰耳。
父生已不武，子立又不强。
北兵果南下，擾擾如驅羊。
鷹來野雉何暇走，束縛籠中安得翔。
可憐野雉亦有爪，兩手捽鷹猶可傷。